পদ্মায় জেলের জালে ৪০ কেজির বাঘাইড়
নাটোরের লালপুর উপজেলার পদ্মা নদীতে জেলের জালে ৪০ কেজি ওজনের একটি বাঘাইড় মাছ ধরা পড়েছে। 







রোববার ভোরে পদ্মায় জেলে লালনের জালে বিশাল এই মাছ ধরা পড়ে। সকালে লালপুর বাজারে মাছটি বিক্রির জন্য আনা হয়।  মাছটি বিক্রি হয়েছে এক হাজার টাকা কেজিতে। ৪০ হাজার টাকায় মাছটি কিনে নেন নাটোরের মৌখাড়া এলাকার স্বর্ণকার মোজাম্মেল হক।




উৎসুক জনতা মাছটি দেখতে বাজারে ভিড় করেন। একটি মাছ এত দামে বিক্রি হওয়ায় অবাক হয়েছেন অনেকেই। 
স্থানীয় জেলে লালন জানান, রোববার ভোরে পদ্মায় মাছ শিকারে গেলে বাঘাইড়টি ধরা পড়ে। সকালে লালপুর বাজারের ভাই ভাই আড়তে মাছটি বিক্রির জন্য তোলা হয়। সেখানে ৪০ কেজি ওজন হলে মাছ ব্যবসায়ী সাইদুল ইসলামের কাছে প্রথমে ৯১০ টাকা দরে বিক্রি করা হয়। 
ব্যবসায়ী সাইদুল ইসলাম তাৎক্ষণিক ওই বাজারেই মাছটি নাটোরের মৌখাড়া এলাকার স্বর্ণকার মোজাম্মেল হকের কাছে ৪০ হাজার টাকায় বিক্রি করেন।

নাটোরের লালপুর উপজেলার পদ্মা নদীতে জেলের জালে ৪০ কেজি ওজনের একটি বাঘাইড় মাছ ধরা পড়েছে।